ΠΡΟΤΑΣΗ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 2037/2000 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ, ΕΙΣ Ο,ΤΙ ΑΦΟΡΑ ΤΟ ΕΤΟΣ ΒΑΣΕΩΣ ΓΙΑ ΤΗ ΔΙΑΘΕΣΗ ΠΟΣΟΣΤΩΣΕΩΝ ΥΔΡΟΧΛΩΡΟΦΘΟΡΑΝΘΡΑΚΩΝ ΠΡΟΚΕΙΜΕΝΟΥ ΠΕΡΙ ΤΩΝ ΚΡΑΤΩΝ ΜΕΛΩΝ ΠΟΥ ΠΡΟΣΧΩΡΗΣΑΝ ΤΗΝ 1Η ΜΑΪΟΥ 2004

(υποβληθείσα από την Επιτροπή)

ΕΙΣΗΓΗΤΙΚΗ ΕΚΘΕΣΗ

Η παρούσα πρόταση για την τροποποίηση της ημερομηνίας βάσεως στον κανονισμό (ΕΚ) αριθ. 2037/2000 για τον καθορισμό των ποσοστώσεων υδροχλωροφθορανθράκων (HCFC) στους παραγωγούς και εισαγωγείς στην ΕΕ-25, προκειμένου μόνο περί των 10 νέων κρατών μελών που προσχώρησαν την 1η Μαΐου 2004, είναι αναγκαία για τους λόγους που ακολουθούν.

Ιστορικό

Το 1999 είναι η ημερομηνία βάσεως στον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, για την απόδοση ποσοστώσεων διάθεσης στην αγορά, στους εισαγωγείς, εις ό,τι αφορά τους HCFC. Η εφαρμογή της εν λόγω ημερομηνίας βάσεως στην ΕΕ-15, είχε ως αποτέλεσμα μερίδιο 4% των ποσοστώσεων για τη διάθεση στην αγορά στους εισαγωγείς HCFC στην ΕΕ-15, ενώ το 96% αποδόθηκε στους παραγωγούς ΕΕ για τα έτη 2003-2009 (απόφαση της Επιτροπής 2002/654/ΕΚ).

Το 2004, η διάθεση στην αγορά ποσοστώσεων για τους HCFC για την ΕΕ-15 είναι 2003 τόννοι ODP (παράρτημα III του κανονισμού (ΕΚ) αριθ. 2037/2000) - 1922.88 τόννοι ODP για τους παραγωγούς της ΕΕ και 80.12 τόννοι ODP για τους εισαγωγείς.

Στην Συνθήκη Προσχώρησης υπάρχει τεχνική προσαρμογή της ποσότητας των HCFC, στο παράρτημα III (ποσόστωση στη διάθεση στην αγορά) του κανονισμού (ΕΚ) αριθ. 2037/2000, ώστε να ληφθούν υπόψη τα δικαιώματα των νέων κρατών μελών στους HCFC. Για το 2004, η αύξηση των ποσοστώσεων διάθεσης στην αγορά για τους HCFC είναι 206 τόννοι ODP. Δεδομένου ότι τα νέα κράτη μέλη προσχώρησαν μόλις την 1η Μαΐου 2004, η πραγματική ποσόστωση HCFC είναι 137.33 τόννοι ODP (8/12 της ετήσιας ποσόστωσης). Κατά τη διάρκεια των ενταξιακών διαπραγματεύσεων δεν υπεβλήθη αίτημα αλλαγής της ημερομηνίας βάσεως.

Από 1ης Μαΐου 2004, είναι αναγκαίο να επικαιροποιηθεί η απόφαση της Επιτροπής 2004/176/ΕΚ, ούτως ώστε να ληφθούν υπόψη οι απαιτήσεις εισαγωγής ελεγχόμενων ουσιών εκ μέρους των νέων κρατών μελών και, μεταξύ άλλων, να αποδοθούν οι ποσοστώσεις διάθεσης HCFC στην αγορά. Είναι επίσης αναγκαίο να τροποποιηθεί η απόφαση της Επιτροπής 2002/654/ΕΚ της 12ης Αυγούστου 2002 για τη σύσταση μηχανισμού χορήγησης ποσοστώσεων στους παραγωγούς και στους εισαγωγείς υδροχλωροφθορανθράκων για τα έτη 2003 έως 2009 σύμφωνα με τον κανονισμό (ΕΚ) αριθ. 2037/2000.

Αρχικός καθορισμός

Η αρχική, προσωρινή χορήγηση ποσοστώσεων διάθεσης HCFC στην αγορά, πραγματοποιήθηκε υιοθετώντας ως ημερομηνία βάσεως το 1999 . Βάσει των δεδομένων που διαβίβασαν τα νέα κράτη μέλη, για το 2004 το επί τοις εκατό ποσοστό των πρόσθετων ποσοστώσεων προς χορήγησιν στους εισαγωγείς είναι 3,9% και 96,1% στους παραγωγούς στην ΕΕ-15, δεδομένου ότι δεν υπάρχουν παραγωγοί HCFC στα νέα κράτη μέλη. Η διαθέσιμη για την ΕΕ-10 ποσόστωση HCFC είναι 137.33 τόννοι ODP (8/12 της ετήσιας ποσόστωσης). Στη συνεδρίαση της διαχειριστικής επιτροπής της 6ης Μαΐου, σημαντικός αριθμός νέων κρατών μελών, υποστηριζόμενων από ορισμένα κράτη μέλη της ΕΕ-15 και χωρίς να υπάρξουν αντιρρήσεις, ζήτησε μία πλέον πρόσφατη ημερομηνία βάσεως για τη χορήγηση ποσοστώσεων HCFC. Προεβλήθησαν σχετικά επιχειρήματα, ιδίως δε ότι είναι σκοπιμότερο να ληφθούν τα πλέον πρόσφατα έτη ως ημερομηνία βάσεως, προκειμένου να αντανακλάται η πραγματική εμπορική κατάσταση, και για τον λόγο αυτό η ΕΕ-15 άλλαξε την ημερομηνία βάσεως στον κανονισμό 2037/2000 το 2000.

Επιχειρήματα για την υιοθέτηση μιας πλέον πρόσφατης ημερομηνίας βάσεως (μέσος όρος 2002 και 2003)

* Η μεγάλη πλειονότητα των νέων κρατών μελών και των κρατών μελών της ΕΕ-15 υποστηρίζουν την αναθεώρηση της ημερομηνίας βάσεως.

* Η EU-15 άλλαξε την ημερομηνία βάσεως το 2000, μέσω τροποποιήσεως του κανονισμού (ΕΚ) αριθ. 2037/2000, από 1996 σε 1999, επειδή απαιτήθηκαν 4 έτη για την έγκριση του κανονισμού και τα κράτη μέλη είχαν ζητήσει να ληφθούν υπόψη για τον καθορισμό της ημερομηνίας βάσεως τα πλέον πρόσφατα δεδομένα των εισαγωγών.

* Η αλλαγή της ημερομηνίας βάσεως δεν έχει περιβαλλοντικές επιπτώσεις. πρόκειται για καθαρά εμπορικό ζήτημα, δεδομένου ότι οι συνολικές ποσοστώσεις διάθεσης στην αγορά παραμένουν αμετάβλητες.

* Θα επιτρέψει σε ορισμένους εμπορικούς φορείς εκμετάλλευσης στην ΕΕ-10, το 2002/2003, οι οποίοι δεν είχαν εισέλθει στην αγορά το 1999, να συνεχίσουν τις δραστηριότητές τους.

* Υπάρχει μια μικρή αλλαγή στη συνολική κατανομή των ποσοστώσεων διάθεσης HCFC στην αγορά στην ΕΕ-25. Το συνολικό μερίδιο των παραγωγών στις ποσοστώσεις HCFC θα μειωθεί κατά 0,3% από 96,0% σε 95,7%, εάν μεταβληθεί η ημερομηνία βάσεως από το 1999 σε έναν μέσο όρο 2002/2003.

Αποτελέσματα της νέας ημερομηνίας βάσεως (μέσος όρος 2002/2003)

Η αλλαγή της ημερομηνίας βάσεως από το 1999 σε ένα μέσο όρο 2002/2003, θα είχε ως αποτέλεσμα τη χορήγηση, στους εισαγωγείς των νέων κρατών μελών, 10.35 τόννων ODP και στους παραγωγούς 126.99 τόννων ODP, έναντι 5.44 τόννων ODP και 131.89 τόννων ODP, αντιστοίχως, το 1999.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, εις ό,τι αφορά το έτος βάσεως για τη διάθεση ποσοστώσεων υδροχλωροφθορανθράκων προκειμένου περί των κρατών μελών που προσχώρησαν την 1η Μαΐου 2004

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας και ιδίως το άρθρο 57 παράγραφος 2,

την πρόταση της Επιτροπής [1],

[1] ΕΕ L 244 της 29.9.2000, σ. 1 όπως τροποποιήθηκε για τελευταία φορά από τον κανονισμό (ΕΚ) αριθ. 1804/2003 (ΕΕ L265 της 16.10.2003, σ. 1).

Εκτιμώντας τα ακόλουθα:

(1) Ο κανονισμός (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος [2], ορίζει το 1999 ως το έτος βάσεως για την χορήγηση ποσοστώσεων υδροχλωροφθορανθράκων (HCFC). Η αγορά HCFC στα δέκα νέα κράτη μέλη έχει αλλάξει σημαντικά από το 1999, με την εμφάνιση νέων εταιριών και τη μεταβολή μεριδίων αγοράς εις ό,τι αφορά τους HCFC. Η υιοθέτηση του 1999 ως ημερομηνίας βάσεως για τη χορήγηση HCFC στα νέα αυτά κράτη μέλη θα είχε ως αποτέλεσμα των εκ μέρους πολλών εταιριών στέρησης εισαγωγικών ποσοστώσεων. Αυτό θα μπορούσε να θεωρηθεί αυθαίρετο και να έχει, επίσης, ως αποτέλεσμα την παράβαση των αρχών της ισότιμης μεταχείρισης και των νόμιμων προσδοκιών.

[2] ΕΕ L 244 της 29.9.2000, σ. 1 όπως τροποποιήθηκε για τελευταία φορά από τον κανονισμό (ΕΚ) αριθ 1804/2003 (ΕΕ L265 της 16.10.2003, σ. 1).

(2) Καλώς εχόντων των πραγμάτων, οι ποσοστώσεις πρέπει να βασίζονται στα πλέον πρόσφατα και αντιπροσωπευτικά διαθέσιμα αριθμητικά στοιχεία, ούτως ώστε να εξασφαλίζεται ο μη αποκλεισμός σειράς εταιριών που πραγματοποιούν εισαγωγές στα νέα κράτη μέλη. Ως εκ τούτου, είναι σκόπιμο να επιλεγούν τα έτη με τα πλέον πρόσφατα δεδομένα. Κατά συνέπειαν, προκειμένου να αντανακλάται καλύτερα η πραγματική εμπορική κατάσταση στην αγορά HCFC στα δέκα νέα κράτη μέλη, πρέπει να καθοριστεί ως βάση, για τις εταιρίες από τα εν λόγω κράτη μέλη, το μέσο μερίδιο αγοράς των ετών 2002 και 2003.

(3) Ως εκ τούτου, πρέπει να τροποποιηθεί αντίστοιχα ο κανονισμός (ΕΚ) αριθ. 2037/2000.

(4) Ο παρών κανονισμός εφαρμόζεται από την ημερομηνία προσχώρησης των νέων κρατών μελών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 παράγραφος 3 στοιχείο θ) του κανονισμού (ΕΚ) αριθ. 2037/2000 προστίθεται το ακόλουθο στοιχείο θ): "θ) Κατά παρέκκλισιν του στοιχείου η), κάθε παραγωγός και εισαγωγέας στην Τσεχική Δημοκρατία, την Εσθονία, την Κύπρο, την Λετονία, την Ουγγαρία, τη Μάλτα, την Πολωνία, τη Σλοβενία και τη Σλοβακία, εξασφαλίζει ότι τα καθ'υπολογισμόν επίπεδα υδροχλωροφθορανθράκων που διαθέτει στην αγορά ή χρησιμοποιεί προς ίδιον όφελος δεν υπερβαίνουν, ως επί τοις εκατό ποσοστό των κατ'εκτίμησιν επιπέδων που ορίζονται στα στοιχεία β), δ), ε) και στ), τον μέσο όρο του οικείου ποσοστού του μεριδίου αγοράς το 2002 και 2003.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από 1ης Μαΐου 2004.

Ο παρών κανονισμός είναι δεσμευτικός στο σύνολό του και εφαρμόζεται απευθείας σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος